Okresná prokuratúra Zvolen 
Trhová 1, 960 19 Zvolen 1 	

Sp. zn. : 1 Pv 706/11/6611	Zvolen, 25.1.2012
EEČ : 2-51-4-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Zvolen
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
dňa 25. 09. 2011 v čase o 13.50 h jazdil s OMV Opel Astra, ev. č. ZV 613 BR po ceste III/526002 v smere od obce Trpín na obec Litava, okres Krupina, kde pri prejazde pravotočivej zákruty v dôsledku nesprispôsobenia rýchlosti jazdy vozidla svojím schopnostiam, ako aj povahe vozovky dostal šmyk, následkom čoho zašiel ľavou časťou vozidla do protismeru, kde došlo k zrážke s protiidúcim OMV Mitsubishi Colt, ev. č. BB 856 AM, ktoré viedol XXXXX, XXXXX bytom XXXXX, Moskovská 2338/40, ktorý utrpel ľahké zranenia s dobou PN do 7 dní, k zraneniu spolujazdca z vozidla Mitsubishi Colt XXXXX, XXXXX bytom XXXXX, Moskovská 2338/40, ktorá utrpela zlomeninu krčka ramennej kosti pravého ramena s miernym posunom s dobou PN nad 42 dní a zraneniu spolujazdca XXXXX, XXXXX bytom XXXXX, Balkán 45, ktorá utrpela zranenie palca pravej ruky, pomliaždenie prednej hrudnej a brušnej steny s dobou PN 30 dní,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

	Poverený príslušník OR PZ ODI  XXXXX uznesením ORP-115/DI-ZV-11 dňa 03. 12. 2011 podľa § 199 ods. l Tr. poriadku začal trestné stíhanie a súčasne vzniesol obvinenie XXXXX pre prečin ublíženia na zdraví podľa § 157 ods. l Tr. zákona na tom skutkovom základe, že dňa  25. 09. 2011 v čase o 13.50 h jazdil s OMV Opel Astra, ev. č. ZV 613 BR po ceste III/526002 v smere od obce Trpín na obec Litava, kde pri prejazde pravotočivej zákruty v dôsledku nesprispôsobenia rýchlosti jazdy vozidla svojím schopnostiam, ako aj povahe vozovky dostal šmyk, následkom čoho zašiel ľavou časťou vozidla do protismeru, kde došlo k zrážke s protiidúcim OMV Mitsubishi Colt, ev. č. BB 856 AM, ktoré viedol XXXXX, XXXXX bytom XXXXX, Moskovská 2338/40, ktorý utrpel ľahké zranenia s dobou PN do 7 dní, k zraneniu spolujazdca z vozidla Mitsubishi Colt, XXXXX, XXXXX bytom XXXXX, Moskovská 2338/40, ktorá utrpela zlomeninu krčka ramennej kosti pravého ramena s miernym posunom s dobou PN nad 42 dní a zraneniu spolujazdca XXXXX, XXXXX bytom XXXXX, Balkán 45, ktorá utrpela zranenie palca pravej ruky, pomliaždenie prednej hrudnej a brušnej steny s dobou PN 30 dní.

	Po skončení vyšetrovania predložil poverený príslušník OR PZ ODI XXXXX v uvedenej veci spisový materiál spolu s návrhom napodmienečné zastavenie trestného stíhania.

	Preskúmaním predloženého návrhu a s ním súvisiaceho vyšetrovacieho spisu som dospel k záveru, že zabezpečený dôkazný stav opodstatňuje postup podľa § 216 ods. l písm. a/, b/, c/ Tr. poriadku s ktorým postupom obvinený súhlasil. 

	Podľa § 216 ods. l Tr. poriadku o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení  obvinenia do podania obžaloby podmienečne zastaviť trestné stíhanie, ak vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená alebo s poškodeným o jej  náhrade uzavrel dohodu, alebo urobil iné potrebné opatrenia pre jej náhradu a vzhľadom na osobu obvineného a s prihliadnutím na jeho doterajší život a na okolnosti prípadu, možno takéto rozhodnutie považovať za dostačujúce.

	Z vyšetrovacieho spisu vyplýva, že obvinený sa ku skutku v plnej miere priznal, uviedol, že ho to mrzí a ľutuje, že poškodeným spôsobil zranenia.

	Trestná činnosť obvineného je ďalej preukázaná aj svedeckou výpoveďou pošk. XXXXX, XXXXX a XXXXX, ktorí zhodne popísali priebeh nehody . Okrtem svedeckých výpovedí boli v rámci prípravného konania zabezpečené aj listinné dôkazy vo forme lekárskych správ, záznamu dopravnej nehody s fotodokumentáciou, správ od spol. Genertel Poisťovňa a.s. Dunajská 46-48 Bratislava, z ktorej vyplýva, že predmetná škodová udalosť bola nahlásená dňa 4.10.2011 obv. XXXXX, pričom posťovňa pošk. Antalovi plnila poistné plnenie vo výške 1190,-euro.

	Zo správ o jeho povesti vyplýva, že nie  je evidovaný v priestupkovej agende Obvodného úradu vo Zvolene, tiež doposiaľ nebol ani súdom trestaný. Evidenčnú kartu vodiča má bez záznamu.

	Páchateľ prečinu ublíženia na zdraví podľa § 157 ods. l Tr. zákona sa potrestá odňatím slobody na 6 mesiacov  až 2 roky. Pre postup podľa § 216 ods. l Tr. poriadku je potrebné, aby horná hranica trestnej sadzby neprevyšovala 5 rokov. Z uvedeného vyplýva, že bola splnená aj táto podmienka.

	Po vyhodnotení všetkých uvedených skutočností som dospel k záveru, že sú splnené podmienky pre podmienečné zastavenie trestného stíhania tak, ako to vyžaduje ust. § 216 ods. l písm. a/, b/, c/ Tr. poriadku.

	V rozhodnutí o podmienečnom zastavení trestného stíhania je v zmysle § 216 ods. 2 Tr. poriadku potrebné určiť skúšobnú dobu, ktorá začne plynúť po právoplatnosti tohto uznesenia. Vzhľadom na osobu obvineného, jeho doterajšiu netrestnosť a okolnosti prípadu, som určil skúšobnú dobu v trvaní 12 mesiacov, ktorú považujem za dostatočnú k tomu, aby bolo možné zistiť, či postup podľa § 216 ods. l písm. a/, b/, c/ Tr. poriadku bol dostačujúci.

	Podľa § 217 ods. l Tr. poriadku ak obvinený v priebehu skúšobnej doby viedol riadny život, prokurátor rozhodne, že sa osvedčil a právoplatnosťou tohto uznesenia o tom, že sa obvinený osvedčil nastávajú účinky zastavenia trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. František Judiak
prokurátor